བཀག་པ་

བཀག་པ་ཞེས་པ་ནི་བྱང་ཆུབ་སེམས་དཔའི་བསླབ་བྱའི་ནང་གསེས་ཤིག་སྟེ། སྤྱིར་བཏང་དུ་མི་བྱ་བའམ་སྤང་བྱའི་བྱ་བ་རྣམས་ལ་འཇུག་པ་ལས་བཟློག་པའི་དོན་ཏེ། བྱང་ཆུབ་སེམས་དཔའི་སྡོམ་པ་དང་འགལ་བའི་བྱ་སྤྱོད་རྣམས་མི་བྱེད་པར་སྡོམ་པའི་ཚུལ་ལ་གོ་དགོས།
བཀག་པའི་རྣམ་གཞག
ཐུན་མོང་གི་བཀག་པ།
"ཐུགས་རྗེ་མངའ་བ་སངས་རྒྱས་ཀྱིས་རིང་བའི་ལྐོག་གྱུར་གྱི་དོན་རྣམས་ཀྱང་མངོན་སུམ་དུ་གཟིགས་པས་ལུས་ངག་གི་མི་དགེ་བ་བདུན་ལ་སོགས་པ་ཉན་ཐོས་རང་དོན་གཙོ་བོར་བྱེད་པ་ལ་བཀག་པ་རྣམས་ཀྱང་སྐབས་སུ་བབ་པའི་ཚེ་བྱང་ཆུབ་སེམས་དཔའ་དེ་ལ་གནང་བས་ཉེས་པར་མི་འགྱུར་བར་མ་ཟད་ཚོགས་ཆེན་པོར་འགྱུར་ཏེ།"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༡༠༧ ཞེས་གསུངས་པ་ལྟར། ཉན་ཐོས་ཀྱི་ཐེག་པར་བཀག་པའི་ལུས་ངག་གི་མི་དགེ་བ་བདུན་པོ་ནི་སྤྱིར་བཏང་དུ་བཀག་པ་ཡིན་ཡང་། བྱང་ཆུབ་སེམས་དཔའ་སྙིང་རྗེ་ཆེན་པོས་གཞན་དོན་གྱི་དབང་གིས་བྱས་ན་གནང་བའི་དམིགས་བསལ་ཡོད་པར་བསྟན།

བཀག་པ་ལ་གནང་བའི་དུས།
"མི་སོགས་ཀྱི་དགྲོ་དང་དུག་སྦྲུལ་དང་མེ་ཆུ་སོགས་རང་གི་སྲོག་ལ་གནོད་པའི་འཇིགས་པ་དང་དུས་བཟང་སོགས་ལ་དཀོན་མཆོག་གི་མཆོད་པ་ལྷག་པར་བཟང་ཞིང་རྒྱ་ཆེ་བ་འབུལ་བ་ལ་སོགས་པའི་དགའ་སྟོན་དང་། དེ་དག་ལས་ཆེས་ལྷག་པའི་གཞན་དོན་རྒྱ་ཆེན་པོ་བྱེད་པ་སོགས་དང་འབྲེལ་བར་གྱུར་པ་ན་ལུས་སེམས་ཤིན་ཏུ་བསྡོམས་པའི་སྤྱོད་ལམ་ཆེས་ཕྲ་བ་བྱ་དཀའ་བའི་རིགས་གལ་ཏེ་རང་གིས་བྱ་མི་ནུས་པ་བྱུང་ན་རེ་ཞིག་དེ་དག་དང་རྗེས་སུ་མཐུན་པའི་སྤྱོད་ལམ་བག་ཡངས་སུ་ཅི་བདེར་བྱ་བའི་སྒོ་ནས་འཇུག་པར་བྱ་བ་གནང་བས་དེ་ལྟར་བྱས་པ་ལས་ལྟུང་བ་མི་འབྱུང་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་ ༣༨༧ཞེས་བཀག་པ་ལ་གནང་བའི་དམིགས་བསལ་གྱི་དུས་རྣམས་གསལ་བར་བསྟན།
སེམས་ཅན་དོན་བྱེད་སྐབས་ཀྱི་བཀག་པ།
ཟང་ཟིང་སྦྱིན་པའི་སྐབས་ཀྱི་བཀག་པ།
"ཆོས་གོས་གསུམ་ནི་སྦྱིན་པར་མི་བྱ་སྟེ། བྱང་སེམས་སོ་ཐར་ལས། གལ་ཏེ་དེ་ལ་ཆོས་གོས་གསུམ་ལས། ཉུང་བར་གྱུར་ན་གང་ལ་བརྟེན་ནས་ཚངས་པར་སྤྱོད་པ་ལ་གནས་པས་དེ་ནི་ཡོངས་སུ་བཏང་བར་མི་བྱའོ་ཞེས་གསུང་པའི་ཕྱིར་རོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་ ༢༨༤ཞེས་གསུངས་པ་ལྟར། རབ་ཏུ་བྱུང་བའི་བྱང་ཆུབ་སེམས་དཔས་ཆོས་གོས་གསུམ་པོ་སྦྱིན་པར་བཀག
བཞི་བརྒྱ་པ་ལས། "ལུས་འདི་དགྲ་ལྟར་མཐོང་མོད་ཀྱི། །དེ་ལྟ་ན་ཡང་དེ་བསྲུང་བྱ། །ཁྲིམས་ལྡན་ཡུན་རིང་འཚོ་བ་ནི། །དེ་ལས་བསོད་ནམས་ཆེན་པོ་བྱེད།" ཅེས་གསུངས་པ་ལྟར། "སྙིང་རྗེའི་བསམ་པ་མ་དག་པར་ཏེ་ལྷག་བསམ་དག་པའི་སར་མ་ཆུད་པར་ལུས་འདི་དངོས་སུ་གཏོང་བར་མི་བྱ་སྟེ། གཞན་ ལ་ཕན་པར་མ་ངེས་ཤིང་འགྱོད་པ་དང་སེམས་ལྡོག་པ་དང་དགེ་བའི་བར་ཆད་དུ་འགྱུར་བ་སྲིད་པའི་ཕྱིར་ཏེ།"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༨༡ ཅེས་དྲངས་ཏེ། ལུས་དངོས་སུ་གཏོང་བར་བཀག་པའི་རྒྱུ་མཚན་བསྟན།

ཆོས་སྦྱིན་པའི་སྐབས་ཀྱི་བཀག་པ།
"བསམ་པ་མ་གུས་པ་ལ་ཆོས་མི་བཤད་ཅིང་། སྤྱོད་ལམ་མི་ན་བཞིན་དུ་མགོ་དཀྲིས་པ་དང་། གདུགས་དང་འཁར་བ་དང་མཚོན་ཆ་ཐོགས་པ་དང་། མགོ་བོ་གཡོགས་པ་དག་ལའང་ཆོས་བཤད་པར་བྱ་བ་མིན་ནོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༨༢ཞེས་མ་གུས་པའི་རྣམ་འགྱུར་དང་བཅས་པ་ལ་ཆོས་བཤད་པ་བཀག་པར་གསུངས།

སྤྱོད་ལམ་གྱི་བཀག་པ།
"ཁ་འགྲུ་བའི་སོ་ཤིང་དང་ནི་མཆིལ་མ་དག་དོར་བ་ན་ནི་ས་ལ་སོགས་པས་དགབ་པར་བྱ་ཞིང༌། བཤང་གཅི་དང་སྣབས་ལ་སོགས་པ་ཐུན་མོང་དུ་ལོངས་སྤྱོད་པའི་ཆུ་དང་ཐང་ལ་དོར་བ་ལྷ་ལ་སོགས་པས་སྨད་པར་འགྱུར་བས་དོར་བར་མི་བྱའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༡༡༠ཞེས་གཙང་སྦྲའི་སྤྱོད་ལམ་ལ་འཇིག་རྟེན་མ་དད་པར་འགྱུར་བའི་བྱ་སྤྱོད་བཀག
"ལམ་སྟོན་པ་ན་ལག་པ་གཡོན་ནམ་སོར་མོ་གཅིག་གིས་བརྡ་ནི་མི་བྱ་སྟེ། གཞན་ཁྱད་དུ་གསོད་པའམ་མ་གུས་པའི་སྤྱོད་པར་འགྱུར་བས་སོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༨༣ཞེས་མ་གུས་པའི་རྣམ་འགྱུར་དང་བཅས་པའི་སྤྱོད་ལམ་བཀག

འདུག་སྟངས་དང་ཉལ་སྟངས་ཀྱི་བཀག་པ།
"རྐང་པ་བརྐྱང་བ་ནི་ཁྲི་ལ་སོགས་པ་ལ་འདུག་པ་ནས་ས་ལ་སོགས་པ་ལ་རྐང་པ་བརྐྱང་སྟེ་འདུག་པར་མི་བྱའོ། །དཔུང་པ་གཉི་ག་ཡང་མཉམ་པ་སྟེ་དུས་གཅིག་ཏུ་མི་མཉེའོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས་ ༡༢༧ཞེས་འདུག་སྟངས་མ་འོས་པ་བཀག
སྣོད་དང་མི་འཚམས་པའི་ཆོས་བཤད་པའི་བཀག་པ།
"རྒྱ་ཆེན་པོའི་ཆོས་ཀྱི་སྣོད་དུ་གྱུར་པ་ཐེག་པ་ཆེན་པོའི་རིགས་ཅན་ཉན་ཐོས་ཀྱི་ལམ་ནས་འཁྲིད་པ་ལྟ་བུ་དམན་པའི་ཆོས་ལ་སྦྱར་བར་མི་བྱ་སྟེ། ལྟུང་བ་འབྱུང་བར་གསུངས་པའི་ཕྱིར་རོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༡༡༠ཞེས་གསུངས།

འཇིག་རྟེན་མ་དད་པའི་སྤྱོད་ལམ་གྱི་བཀག་པ།
"སོ་ཤིང་དང་ནི་མཆིལ་མ་དང་སྣབ་དང་ཁ་ལུད་ལ་སོགས་པ་དག་བླ་མའི་མདུན་དང་ལྷ་ཁང་དང་ཁང་པ་ལ་སོགས་པའི་འདུག་གནས་ལ་དོར་བ་ན་ནི་ས་ལ་སོགས་པའི་མཐོང་བ་དགབ་པར་བྱ་དགོས་སོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་ ༢༨༨ཞེས་མི་གཙང་བ་དོར་སྟངས་ཀྱི་བཀག་པ་གསུངས།
"གཅི་བ་དང་ཕྱི་ས་ལ་སོགས་པ་ཡང་སྨད་པའོ། །འདིར་ཡང་ལྷ་ལ་སོགས་པ་འཕྱོ་བས་བསོད་ནམས་མ་ཡིན་པ་ འབྱུང་ངོ་། །ཁ་བཀང་བ་ནི་ཁ་གང་བར་བྱས་པ་སྟེ། ཁམ་ཆེན་པོར་བཅད་ནས་སོ། །སྒྲ་བཅས་ནི་ཅག་ཅག་ལ་སོགས་པའི་སྒྲ་དང་ངོ་། །ཁ་ཆེར་ཕྱེ་བ་སྟེ། རྐང་པ་བརྐྱང་བ་ནི་ཁྲི་ལ་སོགས་པ་ལ་འདུག་པ་ནས་ས་ལ་སོགས་པ་ལ་རྐང་པ་བརྐྱང་སྟེ་འདུག་པར་མི་བྱའོ། །དཔུང་པ་གཉི་ ག་ཡང་མཉམ་པ་སྟེ་དུས་གཅིག་ཏུ་མི་མཉེའོ། །རིམ་གྱིས་མཉེ་བ་ལ་ནི་ཉེས་པ་མེད་དོ། །རྐྱེན་ཡོད་པས་གཅིག་པུ་སྟེ། གཉིས་པ་མེད་པར་གཞན་གྱིས་བུད་མེད་ལ་སོགས་པ་དང་སྟེ་བཞོན་པ་ལ་སོགས་པར་གནས་པར་མི་བྱའོ། །འདིར་འདི་ནི་ཁྱིམ་པ་དང་རབ་ཏུ་བྱུང་བ་གཉི་གའི་ཐུན་མོང་ ཡིན་པས་གཞན་གྱི་ཞེས་སྨོས་པ་ཡིན་ནོ། །མདོར་བསྡུས་ནས་བསྟན་པ་ནི། འཇིག་རྟེན་ཞེས་བྱ་བ་ལ་སོགས་པ་གསུངས་ཏེ། འཇིག་རྟེན་རྣམས་ཀྱི་དང་བ་སྐྱེད་པར་བྱེད་པ་མ་ཡིན་པ་གང་ཡིན་པ་དེ་ཐམས་ཅད་བསྟན་བཅོས་སམ་ཐ་སྙད་བལྟས་ཤིང་མཁས་པ་ལ་དྲིས་ནས་སྤང་བར་བྱའོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས་ ༡༢༨ཞེས་ལོངས་སྤྱོད་ཀྱི་ཆུ་དང་ཐང་ལ་མི་གཙང་བ་དོར་བ་བཀག་པར་གསུངས།

བསྡུས་དོན།
བཀག་པ་ཞེས་པ་ནི་བྱང་ཆུབ་སེམས་དཔའི་བསླབ་བྱའི་གཞི་རྩ་ཞིག་ཡིན་ཏེ། སྤྱིར་ཐུན་མོང་གི་བཀག་པ་རྣམས་བསྲུང་དགོས་ཀྱང་། གཞན་དོན་གྱི་དབང་གིས་གནང་བའི་དམིགས་བསལ་ཡོད། བཀག་པ་དེ་དག་ནི་སེམས་ཅན་དོན་བྱེད་སྐབས་དང་། ཕ་རོལ་མ་དད་པ་བསྲུང་བའི་སྐབས་གཉིས་སུ་འདུས། དེ་ཡང་ཟང་ཟིང་སྦྱིན་པ་དང་ཆོས་སྦྱིན་པའི་སྐབས་ཀྱི་བཀག་པ། སྤྱོད་ལམ་དང་འདུག་སྟངས་སོགས་ཀྱི་བཀག་པ་རྣམས་སུ་དབྱེ་བས། བྱང་ཆུབ་སེམས་དཔས་རང་གཞན་གྱི་དོན་གཉིས་ཀ་མཐུན་པའི་སྒོ་ནས་བསླབ་བྱ་རྣམས་ལ་སློབ་དགོས་པའི་གནད་གསལ་བར་སྟོན་པ་ཡིན་ནོ། །
ལུང་ཁུངས།